# Acord – cadru de furnizare

nr.\_\_\_\_\_\_\_\_\_\_\_\_\_\_data\_\_\_\_\_\_\_\_\_\_\_\_\_\_\_

În temeiul prevederilor Legii nr. 98/2016 privind achiziţiile publice și ale Hotărârii de Guvern nr. 395/2016 pentru aprobarea Normelor metodologice de aplicare a prevederilor referitoare la atribuirea contractului de achiziţie publică/acordului-cadru din Legea nr. 98/2016 privind achiziţiile publice, s-a încheiat prezentul Acord Cadru

DIRECŢIA GENERALĂ DE POLIŢIE LOCALĂ SECTOR 6, cu sediul în Sos. Orhideelor nr. 2d, Sector 6, Bucureşti, cod fiscal 17314075, Cont Trezorerie RO73TREZ70621G430900XXXX deschis la Trezoreria Sector 6, reprezentată legal prin Director General ............, în calitate de Promitent - Achizitor, pe de o parte,

şi

S.C. ROMPETROL DOWNSTREAM S.R.L.,cu sediul în Piața Presei Libere, nr. 3-5, Clădirea City Gate, Turnul de Nord, etaj 2, sector 1, București, telefon 021.3030800, cod fiscal RO 12751583, număr de ordine în registrul comerțului J40/1716/2000, cont Trezorerie RO08TREZ7005069XXX000991, deschis la Trezoreria Municipiului București, reprezentat prin ................, Director Licitații, în calitate de Promitentul - Furnizor, pe de altă parte.

*2. Scopul și obiectul acordului-cadru*

2.1 - Scopul acordului-cadruîl reprezintă stabilirea elementelor/condiţiilor esenţiale care vor guverna contractele de furnizare ce urmează a fi atribuite în temeiul şi pe durata derulării prezentului acord.

2.2 - Obiectul Acordului-cadru, îl reprezintă furnizarea produselor combustibili pentru parcul auto (benzină și motorină), cu alimentare pe bază de carduri pe care Promitentul-Furnizor se obligă să le livreze în conformitate cu prevederile prezentului Acord-cadru.

*3. Durata acordului-cadru*

3.1 - Durata prezentului acord-cadru este de 2 ani, începând cu data de 19.08.2022 până la 18.08.2024.

3.2 - Se estimează a se atribui cel puțin 2 contracte subsecvente pe an sau oricând apare necesitatea achiziționării produselor ce fac obiectul Acordului-Cadru.

*4. Prețul unitar al produselor*

4 .1 – Prețul unitar al produsului este cel inclus de promitentul-furnizor în propunerea financiară, respectiv 831.588 lei fără TVA, din care 543.660 lei fără TVA motorină euro 5 și 287.928 lei fără TVA benzină fără plumb. Prețul de livrare efectivă a carburanților este prețul valabil la pompa furnizorului și/sau a stațiilor partener în data alimentării, la care se aplică un discount de 3% lei/litru inclusiv TVA valabil pe toata perioada de derulare a acordului cadru.

*5.* *Documentele acordului-cadru:*

a) propunerea tehnică

b) formular ofertă financiară

c) caietul de sarcini

*6. Ajustarea preţului*

6.1 – Prețul unitar în lei/litru la care se va încheia acordul-cadru de furnizare se va putea ajusta în conformitate cu creșterea sau diminuarea elementelor constructive ale ofertei financiare ce influențează semnificativ costurile pe baza cărora s-a fundamentat prețul ofertat (accize, TVA, prețul de la Rafinărie și alți factori de aceeași natura ce nu pot fi prevăzuți la contractare).

*7.* *Cantitatea previzionată*

7.1 - Cantitatea previzionată de produs ce urmează a fi furnizat în baza contractelor subsecvente este de minim 48.000 litri motorină euro 5 și 24.000 litri benzină fără plumb, iar cantitatea maximă de 78.000 litri motorină euro 5 și 44.640 litri benzină fără plumb.

7.2 - Cantităţile minime şi maxime prevăzute la art. 7.1 sunt estimative, urmând a fi achiziționate în funcţie de necesităţile Promitentului-Achzitor şi de fondurile bugetare alocate cu această destinaţie sau de fluctuațiile survenite asupra parcului de auto al promitentului-Achizitor, cu condiția încadrării în pragul valoric corespunzător procedurii de atribuire utilizată în vederea atribuirii prezentului acord-cadru.

*8. Obligaţiile promitentului- furnizor*

8.1 - Promitentul-furnizor se obligă ca produsele furnizate să respecte cel puţin calitatea prevăzută în legislația incidentă, în caietul de sarcini și în propunerea tehnică, anexă la prezentul acord-cadru.

8.2 - Promitentul - furnizor se obligă să livreze la adresa promitentului achizitor cardurile de combustibil, înainte încheierii contractului subsecvent, în termenul de maxim 5 zile de la data primirii de la autoritatea contractantă a informațiilor necesare emiterii acestora.

8.3 - Promitentul - furnizor se obligă să asigure promitentului achizitor accesul la aplicația informatică, în termen de 3 zile de la data semnării acordului-cadru și să asigure suport tehnic gratuit pe toată perioada de derulare a acestuia.

8.4 - Promitentul - furnizorul se angajează să păstreze confidenţialitatea informaţiilor furnizate de promitentul- achizitor pentru implementarea aplicației informatice și emiterea card-urilor, precum şi a celor privind tranzacţiile efectuate cu acesta şi stocarea în sistem, cu excepţia solicitărilor formulate de către autorităţile legal abilitate să aibă acces la aceste informaţii.

8.4 - Promitentul - Furnizor se obligă ca în baza Contractelor subsecvente încheiate cu Promitentul-Achizitor, să furnizeze, prin stațiile sale de distribuție, combustibili pe bază de carduri cu respectarea tuturor condițiile din Caietul de sarcini, Propunerea tehnică și Propunerea financiară anexe ale prezentului Acord-cadru.

8.5 - Promitentul - Furnizor se obligă să respecte toate clauzele prevăzute în prezentul Acord-cadru şi anexele sale - parte integrantă a Acordului-cadru. În cazul în care Promitentul - Furnizor nu respectă obligaţiile asumate prin prezentul Acord-cadru, Promitentul-Achizitor are dreptul de a considera că Promitentul - Furnizor nu are capacitatea de a răspunde solicitărilor sale.

8.6 - Promitentul - Furnizor este responsabil pentru deținerea tuturor autorizațiilor și certificatelor necesare pentru punerea pe piață a produselor care fac obiectul prezentului Acord-cadru, conform legislației în vigoare.

8.7 - Promitentul-furnizor se obligă să despăgubească promitentul -achizitor împotriva oricăror:

a) reclamaţii şi acţiuni în justiţie, ce rezultă din încălcarea unor drepturi de proprietate intelectuală (brevete, nume, mărci înregistrate etc.), legate de echipamentele, materialele, instalaţiile sau utilajele folosite pentru sau în legatură cu produsele achiziţionate, şi

b) daune-interese, costuri, taxe şi cheltuieli de orice natură, aferente, cu excepţia situaţiei în care o astfel de încălcare rezultă din respectarea caietului de sarcini întocmit de către promitetul-achizitor.

8.8 - Promitentul-furnizor se obligă să nu transfere total sau parţial obligaţiile asumate prin prezentul acord-cadru.

*9. Obligaţiile promitentului–achizitor*

9.1 - Promitentul - achizitor se obligă să furnizeze promitentului-furnizor informațiile necesare emiterii cardurilor de combustibil, înaintea încheierii contractului subsecvent.

9.2 - Promitentul-achizitor se obligă să plătească preţul produselor către promitetul-furnizor în termenul convenit, respectiv de 30 zile de la data acceptării la plată a facturii emise de către promitetul-furnizor.

9.3 - Promitentul-achizitor se obligă să nu iniţieze, pe durata prezentului acord-cadru, o nouă procedură de atribuire, atunci când intenţionează să achiziţioneze produse care fac obiectul prezentului acord-cadru, cu excepţia cazului în care promitentul-furnizor declară că nu mai are capacitatea de a răspunde solicitărilor.

*10 Conflictul de interese*

10.1 - Promitentul-Achizitor şi Promitentul-Furnizor vor lua toate măsurile necesare pentru a preveni sau îndepărta orice situaţie de conflict de interese care are sau poate avea ca efect compromiterea executării Contractelor subsecvente ce vor fi încheiate în baza prezentului Acord-cadru, în mod obiectiv şi imparţial.

10.2 - Conflictele de interese pot apărea, în mod special, ca rezultat al intereselor economice, afinităților politice ori de naționalitate, legăturilor de rudenie ori afinitate sau al oricăror alte legături ori interese comune. În situaţia apariței unui potențial conflict de interese Promitentul-Furnizor notifică în scris Promitentul-Achizitor în termen de 5 zile despre această situaţie.

10.3 - În cazul în care Promitentul-Furnizor se află în situaţie de conflict de interese sau într-o situaţie care, deşi nu este considerată conflict de interese, are ca efect compromiterea executării Contractului subsecvent şi cu bună știință sau din rea voință nu aduce la cunoștința Promitentului-Achizitor această situație în termenul prevăzut la art. 11.2, aceasta dă dreptul Promitentului-Achizitor de a rezilia Contractul subsecvent cu notificare prealabilă și fără acordul Promitentului-Furnizor.

10.4 - Promitentul-Furnizor are obligaţia de a respecta prevederile legale în domeniul achizițiilor publice cu privire la evitarea conflictului de interese. Promitentul-Furnizor nu are dreptul de a angaja sau de a încheia orice alte înțelegeri privind furnizarea de produse, direct ori indirect, în scopul îndeplinirii Acordului-cadru, cu persoane fizice sau juridice care au fost implicate în procesul de verificare/evaluare a ofertelor depuse în cadrul procedurii de atribuire ori angajați/foști angajați ai Promitentului-Achizitor sau ai furnizorului de servicii de achiziție implicați în procedura de atribuire cu care Promitentul-Achizitor/furnizorul de servicii de achiziție implicat în procedura de atribuire a încetat relațiile contractuale ulterior atribuirii Acordului-cadru, pe parcursul unei perioade de cel puțin 12 (douăsprezece) luni de la încheierea Acordului-cadru, sub sancțiunea rezoluțiunii/rezilierii Acordului-cadru.

*11. Insolvență și faliment*

11.1 - În cazul deschiderii unei proceduri generale de insolvență împotriva Promitentului-Furnizor, acesta are obligația de a notifica Promitentul-Achizitor în termen de 3 (trei) zile de la deschiderea procedurii.

11.2 - Promitentul-Furnizor are obligația de a prezenta Promitentului-Achizitor, în termen de 30 (treizeci) de zile de la notificare, o analiză detaliată referitoare la incidența deschiderii procedurii generale de insolvență asupra Contractului subsecvent și asupra livrărilor și de a propune măsuri, acționând ca un furnizor diligent.

11.3 - În cazul în care Promitentul-Furnizor intră în stare de faliment, în proces de lichidare sau e află într-o situație care produce efecte similare, Promitentul-Furnizor este obligat să acționeze în același fel cum este stipulat la clauza 11.1 din prezentul Acord-cadru.

11.4 - Nicio astfel de măsură propusă conform celor stipulate la clauza 11.2 din prezentul Acord-cadru, nu poate fi aplicată, dacă nu este acceptată, în scris, de Promitentul-Achizitor.

*12. Încetarea acordului cadru*

12.1 Prezentul Acord-cadru încetează de drept prin ajungerea la termen sau la momentul la care toate obligațiile stabilite în sarcina părților au fost executate.

12.2 Acordul-cadru poate înceta şi în următoarele cazuri:

- prin acordul de voinţă al părţilor semnatare;

- prin rezilierea de către o parte ca urmare a neîndeplinirii sau îndeplinirii în mod necorespunzător a obligaţiilor asumate prin prezentul Acord–cadru de către cealaltă parte, cu notificare prealabilă de 10 (zece) zile a părţii în culpă.

- forţă majoră/caz fortuit, în condițiile art. 13

12. Prevederile prezentului Acord-cadru în materia rezoluțiunii/rezilierii Acordului-cadru se completează cu prevederile în materie ale Codului Civil în vigoare.

12. În situația rezoluțiunii/rezilierii totale/parțiale din cauza neexecutării/executării parțiale de către Promitentul-Furnizor a obligațiilor contractuale, acesta va datora Promitentului-Achizitor daune-interese cu titlu de clauză penală în cuantum egal cu valoarea obligațiilor contractuale neexecutate.

*13 Forța majoră/Cazul fortuit*

13.1 Forța majoră este cea constatată de o autoritate competentă.

13.2 Forţa majoră exonerează părțile contractante de îndeplinirea obligațiilor asumate prin prezentul acord, pe toată perioada în care aceasta acționează.

13.3 Îndeplinirea Acordului-cadru va fi suspendată în perioada de acțiune a forței majore, dar fără a prejudicia drepturile ce li se cuveneau părților până la apariția acesteia.

13.4 Partea contractantă care invoca forța majoră are obligația de a notifica celeilalte părți, imediat și în mod complet, producerea acesteia și să ia orice măsuri care îi stau la dispoziție în vederea limitării consecințelor.

13.5 Dacă forța majoră/cazul fortuit acționează sau se estimează că va acționa pe o perioadă mai mare de 15 (cincisprezece) zile, fiecare parte va avea dreptul să notifice celeilalte părți încetarea de plin drept a prezentului acord, fără ca vreuna dintre părți să poată pretinde celeilalte daune-interese.

13.6 Cazul Fortuit va însemna orice eveniment care nu poate fi prevăzut de părți și nici împiedicat de către acestea și care determină imposibilitatea acestora de a-și executa obligațiile contractuale, acesta fiind însoțit de un raport detaliat care va explica și justifica evenimentul care a determinat Cazul Fortuit**.**

*14. Denunţarea unilaterală*

14.1 Promitentul-Achizitor îşi rezervă dreptul de a renunţa la Acordul-cadru, printr-o notificare scrisă adresată Promitentului-Furnizor, fără nicio compensaţie, dacă împotriva acestuia din urmă este pronunțată o decizie a Curţii de Justiţie a Uniunii Europene (CJUE) prin care se constată încălcarea gravă a obligațiilor ce rezultă din legislația europeană.

14.2 Promitentul-Achizitor îşi rezervă dreptul de a renunţa la Acordul-cadru, printr-o notificare scrisă adresată Promitentului-Furnizor, fără nicio compensaţie, dacă acesta se regăsește într-una din situațiile de excludere prevăzute de Legea nr. 98/2016 privind achizițiile publice, cu modificările și completările ulterioare.

*15. Litigii*

15.1 Părţile contractante vor depune toate eforturile pentru a rezolva pe cale amiabilă, prin tratative directe, orice situație litigioasă apărută în legătură cu îndeplinirea Acordului-cadru.

15.2 În termen de maximum 5 (cinci ) zile de la apariţia unui potențial litigiu, părţile se vor notifica reciproc în scris asupra conduitei adoptate, precum şi cu privire la soluţiile propuse pentru rezolvarea acestuia. Fiecare parte are obligaţia de a răspunde în termen de 5(cinci) zile de la cererea transmisă de cealaltă parte referitor la soluţionarea pe cale amiabilă a disputei.

În cazul în care vor considera necesar, părţile se pot întâlni în scopul soluţionării aspectelor divergente.

15.3. Dacă după 5(cinci) zile de la începerea acestor tratative directe, părţile nu reuşesc să rezolve în mod amiabil o divergenţă referitoare la acordul-cadru, fiecare parte poate solicita ca disputa să se soluţioneze de către instanţele judecătoreşti competente, potrivit dispozițiilor legale în vigoare.

*16.* *Comunicări*

16.1 - Orice comunicare între părţi, referitoare la îndeplinirea prezentului acord-cadru, trebuie să fie transmisă în scris.

16.2 - Orice document scris trebuie înregistrat atât în momentul transmiterii cât şi în momentul primirii.

16.3 - Comunicările între părţi se pot face şi prin telefon, telegramă, telex, fax sau e-mail, cu condiţia confirmării în scris a primirii comunicării.

*17. Prelucrarea datelor cu caracter personal*

17.1 Părțile se obligă să prelucreze datele cu caracter personal obținute în virtutea executării prezentului acord-cadru cu respectarea principiilor prevăzute de legislația în materie de protecția datelor (principiul legalității, echității, transparenței, exactității, responsabilității, limitării legate de scop și de stocare). În sensul dispozițiilor prezentului acord-cadru, datele care fac obiectul prelucrării se pot referi la: nume, prenume, funcție, adresă de e-mail, număr de telefon, date necesare emiterii facturii fiscale conform legislației în vigoare.

17.2 Scopul prelucrării datelor este reprezentat de executarea dispozițiilor prezentului acord-cadru. Prelucrarea nu poate fi extinsă la alte scopuri, cu excepția cazului în care Părțile convin în mod expres sau există o obligație legală care dă dreptul Părții să prelucreze datele.

17.3 Părțile se obligă să păstreze confidențialitatea datelor cu caracter personal. Fiecare dintre acestea garantează că accesul la datele care fac obiectul prelucrării va fi permis doar angajaților responsabili de respectiva relație contractuală.

17.4 Fiecare dintre Părți se obligă să implementeze măsuri rezonabile de siguranță fizică, tehnică și administrativă astfel încât să preîntâmpine incidente ca pierderea, folosirea inadecvată, accesul neautorizat, dezvăluirea, alterarea sau distrugerea datelor cu caracter personal. În eventualitatea unui incident privind protecția datelor, fiecare dintre Părți trebuie să notifice celeilalte acest lucru în termen de 24 de ore.

17.5 Oricare dintre Părți se obligă să nu comunice datele personale transmise de cealaltă Parte către orice terț cu următoarele excepții (i) există temei legal sau (ii) există temei contractual și Partea și-a exprimat acordul.

17.6 La încetarea relației contractuale Părțile se obligă să înceteze prelucrarea datelor cu caracter personal, cu excepția cazurilor în care (i) o obligație legală impune prelucrarea în continuare sau (ii) exercitarea unor drepturi în instanță și/sau în față autorităților statului cu atribuții de control, situații în care Părțile vor fi ținute în continuare la respectarea confidențialității.

*18. Legea aplicabilă şi limba Acordului-cadru*

18.1. Legea care guvernează acest Acord-cadru şi în conformitate cu care acesta este interpretat este legea română.

18.2. Limba prezentului Acord-cadru și a tuturor comunicărilor scrise va fi limba limba română.

Părţile au convenit să încheie azi 19.08.2022 prezentul acord-cadru, în două exemplare, câte unul pentru fiecare parte.

|  |  |
| --- | --- |
| Promitent - ACHIZITOR  Direcţia Generală de Poliţie Locală Sector 6  Director General | Promitent - FURNIZOR  S.C. ROMPETROL DOWNSTREAM S.R.L  Director Licitații |
| Vizat CFP |  |
|
|
| Vizat Birou Avize de Legalitate și Contencios |  |
|
|
| Director Executiv  Verificat,  Şef S.F.C.A.P.P. |  |
|
|
| Întocmit,  Consilier A.P. |  |